Regidors i tècnics es reuneixen amb els veïns de la Muntanyeta per explicar la situació respecte als milpeus
05 de Noviembre de 2015

Carcaixent

Ahir de vesprada, es va celebrar a l’Associació de Veïns del Barri de la Muntanyeta una reunió informativa per a explicar la situació de la plaga de diplòpodes, també coneguts com milpeus, que està patint la zona des del mes de setembre. A la reunió acudiren Paula Lozano, regidora de Medi Ambient; Natxo Escandell, el regidor del barri de la Muntanyeta; Carlos Burguet, tècnic de Medi Ambient de l’Ajuntament de Carcaixent; i Daniel Carné, enginyer agrònom de l’empresa ETS, encarregada de subministrar els tractaments. L’objectiu de la reunió era traslladar als veïns afectats la situació del problema, i explicar-los en què consisteixen els tractaments que s’estan aplicant i quines seran les properes actuacions a dur-se a terme.

El tècnic de Medi Ambient, Carlos Burguet, va voler llançar un missatge tranquil·litzador als veïns, molt preocupats per la gran quantitat de milpeus que han aparegut en les seues cases en els darrers mesos. Així, se’ls va dir als veïns que els diplòpodes no tenen afecció sobre la salut pública i que, a més, no sobreviuen més que uns pocs dies en interiors, ja que són incapaços de regular la humitat del seu cos i moren ràpidament en ambients secs. Burguet va explicar que esta espècie viu en qualsevol part del món, però que la seua aparició és típica en terrenys terrestres amb vegetació en descomposició de la qual s’alimenten. Els diplòpodes solen emigrar durant la tardor en grans quantitats degut a moviments naturals d’hibernació, pluges que eleven els nivells freàtics i temperatures càlides a finals de la tardor, condicions que s’han donat a Carcaixent  esta temporada i que n'ha provocat una proliferació extrema de la població.

Dani Carné, enginyer de l’empresa que està aplicant els tractaments, va explicar detalladament com s’estaven realitzant les actuacions a la zona de la Muntanyeta i com s’havia plantejat el procés d’extinció. Davant les preguntes dels veïns al respecte, va aclarir que no es podia subministrar un grau de toxicitat més alta del producte ja que, al tractar-se d’una zona urbana, podria derivar en un perill per a la salut pública. Per altra banda, també va donar una sèrie d’instruccions per a poder tractar el problema dins de les vivendes particulars, posant especial èmfasi en el fet que no s'usaren productes químics sinó que s’optara simplement per insecticides d’ús domèstic. També va anunciar que demà continuaran els tractaments i que es mantindran fins a eradicar completament la presència de diplòpodes.

Un altre dels problemes que preocupaven els veïns era la neteja dels solars adjacents a les seues vivendes. Tot i aclarir que esta neteja no tindria per què suposar la solució definitiva a la plaga de diplòpodes, se’ls va exposar la situació administrativa en la qual es trobaven. La regidora de Medi Ambient, Paula Lozano, va remarcar que, des del mes de setembre, l’Ajuntament de Carcaixent està realitzant tots els esforços possibles perquè es netegen el més prompte possible. Al tractar-se d’una propietat privada, l’Ajuntament no té competències per a entrar a netejar-los, per la qual cosa es van enviar els requeriments als propietaris perquè prengueren les mesures corresponents. En el cas que s’esgotara el procediment administratiu i no s’iniciaren els treballs de neteja per part dels propietaris, ja podria dur-los a terme l’Ajuntament.